Universal Declaration o Human Richts

The **Universal Declaration o Human Richts** (**UDHR**) is a declaration adoptit by the General Assembly o the Unitit Nations (10 December 1948 at Palais de Chaillot, Paris). The *[[Guinness Book of Records]]* describes the UDHR as the "Maist Translate Document" in the warld. The Declaration cam aboot direct frae the experience o the Seicont Warld War an represents the first global expression o richts that aw bodies is inherently enteetelt. It conseests o 30 airticles that haes been elaboratit in follaein internaitional treaties, regional human richts instruments, naitional consteetutions an laws.

The UDHR wis pitten ower intae Scots for tae merk the 60t anniversar o the settin furth o the document.

## Human richts setten oot in the Declaration

The richts setten oot by the declaration.
(Taen direct frae Amnesty International's offeecial Scots translate)

**Universal Declaration o Human Richts**

Adoptit and proclaimed by General Assemlie resolution 217A (III) o 10 December 1948.

On December 10, 1948 the General Assemlie o the Unitit Nations adoptit and proclaimed the Universal Declaration o Human Richts shawn hereablo in its ful text. Efter this historic act the Assemlie cried on aw Member States tae publicise the text o the Declaration and tae gar it be ‘disseminatit, displayed, read and exponed principally in scuils and ither learning institutions, wi nae distinction on grunds o the political status o countries or territours. ’

**Inning** 

Forsameikle as kenning for the inherent dignity and for the richts, equal and nane-alienable, oaw members o the human faimily is the foond o freedom, justice and peace in the warld, 

Forsameikle as misregaird and contemption for human richts hes resultit in barbour acts that hes scunnert the conscience o mankind, and the advent o a warld, whaur aw human sowels enjoys freedom o thocht and speech, and quittance frae dearth and dreid hes been proclaimed the tapmaist aspiration o the commonty, 

Forsameikle as it is necessar, gin man be no gart tak recourse tae rebellion as a hinmaist resort conter tirannie and dounhaudenment, that human richts shuld be beildit by the rule o law, 

Forsameikle as it is necessar tae gar freendly relations atween nations aye win forrit,

Forsameikle as the peoples o the Unitit Nations hes in the Chairter affirmit aince mair their faith in fundamental human richts, in the dignity and worth o the human person and in the equal richts o men and wemen and hes resolved tae promote social progress and better standarts o life in braider freedom, 

Forsameikle as Member States hes gien their hecht tae win, in compluterance wi the Unitit Nations, the promotion o universal tent and respect for human richts and fundamental freedoms, 

Forsameikle as a common understaunding o thir richts and freedoms is o the greatest importance for the ful kenning o this hecht, 

Nou, syne,

The General Assemlie 

Proclaims this **Universal Declaration o Human Richts** as a common standart o achievement for aw peoples and aw nations, tae the end that ilka individual and ilka organ o society, aye haudan in mind this Declaration, shal ettle throu teaching and leartae promote respect for thir richts and freedoms and throu progressive meisures, national and international, mak sover their universal and effective kenning and tenting, baith amang the folk o the Member States theirsels and amang the folk o territours in ower their jurisdiction.

; Airticle 1 : Aw sowels is born free and equal in dignity and richts
; Airticle 2 : Awbody, makkin nae distinctions whitsaever, is entitelt til aw the richts and freedoms furthset in this Declaration
; Airticle 3 : Awbody hes the richt tae life, liberty and bield
; Airticle 4 : Nane sall be hauden in thirldom or under thoums. Thirldom and trade in thirlt folk sall be clean forbid in aw its kinds
; Airticle 5 : Nane sall be pit tae torture or thole cruel, inhuman or bemeanin haunlin or punishment
; Airticle 6 : Awbody hes the richt in ilka place tae be kent as a body afore the law
; Airticle 7 : Aw are equal afore the law and entitelt wi nae fauts or favours tae the exact same bield o the law
; Airticle 8 : Awbody hes the richt tae wyce legal remeid gin their richts isna respectit
; Airticle 9 : Nane maun thole wulsome arrest, detention nor exile
; Airticle 10 : Awbody chairged wi a crime is entitelt, ilkane exactly the same, tae fair ba’s in a public hearin by an independent and uncoggled tribunal
; Airticle 11 : Awbody hes the richt tae be thocht innocent til pruved guilty accordin tae law
; Airticle 12 : Nane maun thole wulsome dackers on their privacy, faimily, hame or communings, nor assauts on their renoun
; Airticle 13 : Awbody hes the richt tae traivel freely and bide inwith the mairches o ony state, and the richt tae win oot frae and back intil their countrie
; Airticle 14 : Awbody hes the richt tae seek and tae enjoy in ither countries asylum frae persecution
; Airticle 15 : Awbody hes the richt tae be of a nation
; Airticle 16 : Men and wemen that’s come of eild hes the richt tae wed and stert a faimily, wi free and ful consent and wi ilkane the exact same richts in or efter mairriage
; Airticle 17 : Awbody hes the richt tae haud guids and gear
; Airticle 18 : Awbody hes the richt tae freedom o thocht, conscience and religioun
; Airticle 19 : Awbody hes the richt tae freedom o opinioun and expression, and tae seek, get and gie wittings and conceits throu ony medium heedless o frontiers
; Airticle 20 : Awbody hes the richt tae freely forgether and associate wi lown intents
; Airticle 21 : Awbody hes the richt tae tak a haun in the governance o their countrie. The wull o the people expressed throu elections sall be the grunds for the authority o government
; Airticle 22 : Awbody, as a body in society, hes the richt tae win til theirsels the social, cultural and economic richts that maun be haen for their dignity
; Airticle 23 : Awbody hes the richt tae daily darg, tae free choice o wark, tae fair and equal pey, and tae mak and jyne trades unions
; Airticle 24 : Awbody hes the richt tae saucht and leisure
; Airticle 25 : Awbody hes the richt til a standart o life fit for their guid health and heal, especially mithers and bairns
; Airticle 26 : Awbody hes the richt tae learnin, includin free compulsory primary scuil
; Airticle 27 : Awbody hes the richt freely tae tak a pairt in the cultural life o the commonty, tae brook and enjoy the airts and the guid that comes o advances in science, and tae hae their ain moral and material interests for their ain creative wark weel-hained
; Airticle 28 : Awbody maun hae a social and international order whaur aw thir richts and freedoms is weel-haint
; Airticle 29 : Awbody hes duties tae the commonty: the state can ainly pit branks on a body’s richts tae mak respect for the richts and freedoms o ithers siccar
; Airticle 30 : Nae governments, groups or lane bodies can mank ony o thir richts and freedoms.


## References

## Fremmit airtins

* The Universal Declaration o Human Richts in Scots